7 dood, seun kritiek ná botsing in Harrismith | Netwerk24
11 Januarie 2021 10:16
Sewe mense is dood en 'n 15-jarige seun is in 'n kritieke toestand ná 'n ongeluk Sondagaand op die N3-hoofweg naby Harrismith.
'n Vragmotor, 'n minibus en 'n sportnutsvoertuig was in die botsing betrokke.
Met die noodpersoneel se aankoms Sondag net ná 19:20 is die Pajero, met twee oorledenes, teen 'n versperring in die rigting van Johannesburg aangetref, terwyl die minibus onder die vragmotor in die veld in die rigting van Durban gevind is.
Volgens Ross Campbell, ER24-woordvoerder, is die twee insittendes van die Pajero, sowel as vyf insittendes, vermoedelik van dieselfde familie, wat in die minibus vasgekeer was, op die toneel dood verklaar.
"Die enigste oorlewende van die minibus, wat in die voertuig vasgekeer was, is uit die wrak gehaal en in die hospitaal opgeneem."
Volgens Campbell was die vragmotorbestuurder met hul aankoms nie meer op die ongelukstoneel nie. Hy kon nie bevestig of die bestuurder reeds na die hospitaal vervoer is nie.